**Tubmanburg** (myös **Bomi**, entinen **Vaitown**) on Bomin läänin pääkaupunki Liberiassa. Se sijaitsee Bomin kukkuloilla pääkaupunki Monroviasta luoteeseen. Vuonna 2008 suoritetussa väestönlaskennassa Tubmanburgissa oli 13 144 asukasta,

Ennen sisällissotaa kaupunki oli tunnettu rautamalmi- ja timanttikaivoksista. Nykyisin kaupungin tunnusmerkkinä on neljän kilometrin päässä kaupungista, Bomin kukkuloiden keskellä oleva 106 metrin syvyinen *Blue Lake* ("Sininen järvi"), joka syntyi kaivosmiesten osuttua vesisuoneen ja veden täytettyä valtavan kaivoskuopan.

Maantiede
---------

Tubmanburg sijaitsee 64 km:n päässä maan pääkaupungista Monroviasta. Gbarpolun läänin pääkaupunkiin Bopoluun sieltä on 42 km. Tubmanburgista Monroviaan kulkeva tie on maakunnan parhaassa kunnossa. Muualla jokien halkomassa maakunnassa liikkumista haittaavat sisällissodassa vaurioituneet sillat.

Ilmasto on lämmin koko vuoden. Sadekausi kestää huhtikuun alusta lokakuun loppuun, kuiva kausi marraskuusta maaliskuuhun. Alueen keskimääräinen sademäärä on noin 2 000 mm.

Historia
--------

Hollantilaiset etsivät alueella timantteja mutta löysivät rautaesiintymiä jo 1930-luvulla. Amerikkalainen Lansdell K. Christie aloitti alueella kaivostoiminnan vuonna 1946 presidentti William Tubmanin avointen ovien politiikan rohkaisemana. Hän löysi rikasta rautamalmia ja perusti kaivosyhtiö Liberian Mining Companyn (LMC).

LMC lopetti rautamalmin kaivamisen kaupungissa kolmenkymmenen vuoden kaivostoiminnan jälkeen 1976 ja jätti kaupungille vain lempinimen "Bomi Hole" alueella sijaitsevien suurten kaivoskuoppien mukaan. Professori Armaso Bawnin mukaan silloinen hallinto epäonnistui alueen asukkaiden elämän kohentamisessa, ja niin kaupunki jäi taloudeltaan hyvin alikehittyneeksi. "Blue Lake" muodostui neljä kilometriä kaupungista sijaitsevaan suureen kaivoskuoppaan vuoden 1978 tienoilla.

Blue Lake
Kaupunki kärsi suuria tuhoja Liberian 14-vuotisen sisällissodan aikana. Kapinallisryhmä ULIMO otti elo-syyskuussa 1992 haltuunsa Tubmanburgin timanttikaivokset. Maalis-huhtikuussa 1994 kansallisen siirtymähallituksen aseistariisuntaoperaatio pysähtyi Tubmanburgissa, jossa ULIMO mellakoi aseistariisuntaa vastaan. Toukokuussa 1994 ULIMO kävi Tubmanburgin ympäristössä raskaita sisäisiä taisteluja järjestön jakautuessa kahtia Alhaji Kromahin johtamiin mandinkoihin (ULIMO-K) ja Roosevelt Johnsonin johtamiin krahn-heimolaisiin (ULIMO-J). Kaupungissa puhkesi jälleen joulukuussa 1995 ECOMOG:n ja ULIMO-J-ryhmän välisiä väkivaltaisuuksia. Roosevelt Johnsonille uskolliset ULIMO-J-joukot vastustivat jälleen aseistariisuntaa ja halusivat säilyttää timanttikaivokset hallinnassaan. Charles Taylorin NPFL-joukot ja Kromahin ULIMO-K-joukot liittyivät taisteluihin.

Tubmanburg oli vuoden 2003 taisteluissa presidentti Charles Tayloria vastaan taistelleen Liberians United for Reconciliation and Democracy (LURD) -sissiorganisaation päämaja. Monet kaupungin asukkaista pakenivat sisällissodan aikana useiksi vuosiksi naapurimaiden pakolaisleireille tai Liberian sisäisille leireille. Sodan jälkeen kaupungissa valvoivat järjestystä pakistanilaiset ja nigerialaiset UNMIL-joukot.

Väestö
------

Vuonna 2008 suoritetussa väestönlaskennassa Tubmanburgissa oli 13 144 asukasta, joista 6 555 oli miehiä ja 6 559 naisia. Tubmanburg on Liberian 13. suurin kaupunki.

Alueen suurin etninen ryhmä ovat golat, muita ovat deit, kpellet ja mandinkat. Islam on alueen vallitseva uskonto.

Talous
------

Alueen kaivostoiminta oli ennen sisällissotaa vilkasta. Tubmanburgin timanttikeskus avattiin sodan jälkeen vuonna 2007, mutta veritimanttien takia asetetut kauppasaarrot ovat haitanneet timanttivarojen kaupallista hyödyntämistä.

Tubmanburgissa toimii Liberian ensimmäinen kivennäisvesipullottamo *Blue Lake natural drinking water*, joka hyödyntää Sinistä järveä markkinoinnissaan. Vuonna 2009 Sinisen järven ympärille suunniteltiin myös matkailun kehittämistä ja lisäinvestointeja. Järvestä poistettiin kaislaa, järven lähistöllä olevaa rakennuskantaa parannettiin, ja noin 200 alueen nuorta sai koulutusta rakennustoimintaan, kuten muuraamiseen, maalaamiseen ja puusepäntaitoihin.

Tubmanburgissa toimii alueellinen radioasema Radio Bomi.

Lähteet
-------

1. 1 2  Tubmanburg, Liberia Page *www.fallingrain.com*. Falling Rain Genomics, Inc.. Viitattu 4.4.2010. (englanniksi)
2. 1 2 3 4  Leroy M. Sonpon, III: Bomi’s Blue Lake to Become Investors’ Haven.  *Liberian Observer*, 16.11.2009. Archive.org. Viitattu 4.4.2010.  (englanniksi)
3. 1 2 3  Ayodeji Olukoju: *Culture and customs of Liberia*, s. 6. Westport, CT: Greenwood Press, 2006. ISBN 0-313-33291-6. (englanniksi)
4. 1 2  2008 National and Housing Census: Preliminary Results (pdf)  2008. Government of Liberia. Viitattu 4.4.2010. (englanniksi)
5. 1 2  Jarlawah A. Tonpo: Wonder of Liberia's Blue Lake *New African Magazine (web archive)*.  helmikuu 2006.  Arkistoitu 17.12.2009. Viitattu 5.4.2010. (englanniksi)
6. ↑  Tubmanburg *World Cities*. Viitattu 30.6.2012. (englanniksi)
7. 1 2 3  Bomi County Development Agenda 2008-2012 (pdf)  2008. County Development Committee, Republic of Liberia. Viitattu 5.4.2010. (englanniksi)
8. 1 2 3  Peter A. Fahn: Bomi Prepares For Pres. Sirleaf (pdf) (Bomi Special)  12.5.2011. New Liberia. Viitattu 29.6.2012. (englanniksi)[vanhentunut linkki]
9. ↑  Armaso Bawn: The Building of a Modern Liberia.  *Liberian Observer*, 21.3.2010. Archive.org. Viitattu 4.4.2010 / 29.6.2012.  (englanniksi)
10. ↑  Chronology *Conciliation Resources*. Lontoo:  Conciliation Resources.  Arkistoitu 8.3.2007. Viitattu 5.4.2010. (englanniksi)
11. ↑  Jonathan Mann, James Brabazon: Insight (Videotranskriptio) *CNN.com*.  19.2.2003.  Arkistoitu 23.12.2004. Viitattu 4.4.2010. (englanniksi)
12. ↑  Patrick Slavin: Kicking polio out of Liberia *Unicef.org*.  15.4.2005.  Arkistoitu 14.6.2012. Viitattu 29.6.2012. (englanniksi)
13. ↑  United Nations Mission in Liberia (UNMIL) Pakistan Army.  Arkistoitu 24.8.2010. Viitattu 29.6.2012. (englanniksi)
14. ↑  Bomi County (s.7) *A profile of members of 53nd legislature of Liberia*. European Commission to Monrovia & Konrad Adenauer Foundation. Viitattu 30.6.2012. (englanniksi)
15. ↑  President Sirleaf Opens Diamond Offices  2007. Executive Mansion Liberia.  Arkistoitu 15.12.2007. Viitattu 29.6.2012. (englanniksi)